《和王朝议韵》
宋代·吴芾

晚日转云头，长空收雨脚。
稍觉暑气清，独坐倾桑落。
兴来或醉吟，接{上四下离}还倒著。
胸中了无忧，事事俱脱略。
缅怀我友朋，踪迹东西各。
几欲往从之，恨被微官缚。
此来得夫子，臭味颇相若。
倾盖便论心，开怀不我却。
新诗一何工，清思渺寥廓。
才如李杜雄，句压曹刘弱。
顾我志意衰，笔力不如昨。
明时百无用，正恐填沟壑。
公余幸少闲，对酒且深酌。
拭目看诸公，衮衮登台阁。

作者简介：吴芾（1104—1183），字明可，号湖山居士，浙江台州府人（现今浙江省台州市仙居县田市吴桥村）人。绍兴二年（1132）进士，官秘书正字，因揭露秦桧卖国专权被罢官。后任监察御史，上疏宋高宗自爱自强、励精图治。